**О Т Ч Е Т**

**за дейността на НЧ „ Пробуда-1909” – Ямбол за 2022 година**

Дейността на НЧ „Пробуда-1909” през 2022 година, отразява най-важните моменти и резултати от обединените усилия на настоятелството, читалищните специалисти, активисти и сътрудници за успешното му развитие като важна обществена институция, изграждаща културната идентичност на квартала..

Ръководени от приетите на предходното общо събрание основни насоки за работата на нашето читалище, ние насочихме вниманието и усилията си към реализиране на основните цели и задачи очертани в тях и продължихме да работим за:

- Утвърждаване на читалището като институт за местно културно, информационно и образователно обслужване;

- Разпространение на духовни и културно-просветни ценности, подпомагане на културното и творческо развитие, обогатяване на социалната и образователна дейност;

- Развитие и обогатяване на културния живот на гражданите от квартала, съобразно съвременните изисквания на обществото;

- Запазване българските обичаи и традиции, характерни за гр. Ямбол и кв. Каргон;

- Поддържане на общодостъпна обществена библиотека с присъщите и

библиотечно – информационни дейности;

- Подпомагане и развитие на младежки дейности;

- Предоставяне на компютърни и интернет услуги;

- Подобряване на материалната база на читалището;

- Организиране на културно-просветни изяви самостоятелно или съвместно с други организации и институции.

**І.ХУДОЖЕСТВЕНО ТВОРЧЕСКА ДЕЙНОСТ:**

През 2022 година , читалището организира и проведе редица мероприятия, свързани с традиционни християнски празници и обичаи.

Неизменно на традициите отбелязахме :

„Бабин ден”, „Трифон Зарезан” „Великден”, Ден на гр. Ямбол-„Свети Дух”; Ден на народните будители, Ден на християнското семейство,

„ Ямболски Коледарски буенек – 2022г.” с участието на неповторимите каргонски коледари.

В основната ни културна и художествено-творческа дейност залегнаха подготовка, организация и провеждане на редица мероприятия и чествания с местен, регионален и национален мащаб.

В конкретика можем да отчетем, че през 2022 година организирахме и проведохме както следва:

1. Поредното издание на национален конкурс за градска песен „Ямболска есен”, което се отличи с високо ниво на изпълненията и с участието на утвърдени певчески формации от цялата страна. В него взеха участие изпълнители от областите Смолян, Добрич, Ямбол, Велико Търново, Варна, Сливен, Хасково, Силистра.

Първа награда при вокалните групи **Вокална група „Романс”** представител на НЧ „СВ.Св.Кирил и Методий 1914” гр. Твърдица

Втора награда взе **Мъжка вокална група „Авролева”-**представител на НЧ „Св.Св. Кирил и Методий 1894” гр.Тополовград, а трета награда взе **Група за стари градски песни „Воалетка”** при НЧ „Просвета 1870” гр.Свиленград.

В категория камерни групи Първа награда журито присъди на Дует Еленка Николаева и Надежда Стойнова при фондация „Съпричастие” гр. Варна, а втора награда взе Трио „Чар” представител на НЧ „Напредък 1884” гр. Килифарево

В категория индивидуални изпълнители бяха отличени с първо място - Карчо Куртев от гр. Свиленград, второ място - Тодор Николов от гр.Тополовград. Имаше и две трети места за Виолета Душкова – гр. Средец и Пенко Пенков – гр. В. Търново

На всички участници в конкурса бе връчен Диплом за участие, а на наградените - Грамота за съответното призово място.

От името на настоятелството на читалище „Пробуда-1909” изказвам благодарност към Община Ямбол, с чиято финансова подкрепа успешно реализирахме този национален – конкурс.

2. Трето издание на регионален конкурс за деца „Устремени към върха”. Конкурсът има за цел да издирва, регистрира и насочва развитието на млади таланти сред децата от 5 до 11 годишна възраст. Участието им в този конкурс им дава възможност за сценична изява, стимулира желанието на малките певци, танцьори, актьори ,рецитатори, танцьори и художници, да продължат обучението си и дава криле на мечтите им да вървят към бъдеща звездна слава, следвайки примера на изявените творчески личности и изпълнители, които им гостуват ежегодно и насърчават първите им крачки към овладяването на тайните на любимото изкуство.

През годината се проведоха редица  **мероприятия с участието на състави от читалището.**

Към тях се отнасят:

1. Концерт на самодейните състави на читалището по повод 3 март.

2. Празнична програма на самодейните състави по повод Денят на град Ямбол - християнския празник „Свети Дух”.

3. Откриване на творческия сезон 2022-2023година.

4. Коледно тържество на художествено- творческите състави при народно читалище ”Пробуда-1909”.

Към читалище „Пробуда-1909” функционират и 2 броя клубове по интереси:

1. Клуб „Аз съм българче”

2. Клуб „Искам да знам”

В тях участват ученици и млади хора. Организирани бяха открити уроци, беседи, конкурси свързани с празнично - обредния календар както и творчески срещи с местни автори по важните от които са:

1. Изработка на мартенички и запознаване с обичая по повод 1 март. – с деца от квартала.

2. Отбелязване на първа пролет с деца от 1 „а”клас при НУ „Професор Нойков” и изработка на пролетни картички.

3. Посещение на ДГ „Радост” по повод седмица на детската книга.

4. Боядисване на великденски яйца с деца от НУ „Професор Нойков”

5. „Пъстър , шарен Великден“ конкурс за рисунка по повод Християнския празник Великден.

6. Мероприятие с учeници в библиотеката по повод Ден на библиотекаря.

7. Открит урок и презентация с ученици от 5 клас от СУ „Св. Климент Охридски” по повод 24 май – Ден на славянската писменост и култура.

8. Конкурс за рисунка „Аз обичам лятото”

9. Есе на тема „Моите будители” за Ден на народните будители.

10.Презентация и открит урок с ученици от 6 „а” клас от СУ „Св. Климент Охридски” за деня християнското семейство

**В читалището бяха аранжирани следните тематични изложби:**

1. Литературна витрина по повод 149 години от обесването на Васил Левски „Колко си ни нужен Апостоле”

2. Тематична изложба от литература и фотоси в чест на 144 години от освобождението на България от турско робство

3. Изложба от литература и фотоси по повод Съединението на България.

4. Изложба от литература и фотоси по повод 1 ноември – Ден на Народните будители..

**През изтеклата година реализирахме и следните литературно- творчески мероприятия:**

1. Представяне на книгата на г- жа Жечка Ганкова „Ямболските улици по спомени и документи”
2. Представяне на новелата „Приумици на съдбата” на г- жа Геновева Диманова от гр. Тополовград.
3. Литературно четене съвместно с Дружеството на независимите писатели от гр. Ямбол и гости творци от гр. Стара Загора

**ІІ. ХУДОЖЕСТВЕНА САМОДЕЙНОСТ И ЛЮБИТЕЛСКО ТВОРЧЕСТВО**:

През 2022 година читалище „Пробуда” осигури възможност за дейност на следните любителско-творчески колективи:

1. ВГ „Виолина” с р-л музикалния педагог Елена Иванова

2. Женска вокална група за народно пеене с ръководител Ирина Желева

4. Младежки театрален състав „Славей” с ръководител Драгомира Бодурова

5. Детски танцов състав „Каргончета” с ръководител Елеонора Желева.

Дружество „Пробуда” към БЧК гр.Ямбол реализира за пореден път доброволческа инициатива по повод Международния ден на Червения кръст – 9 май , като почистихме зелените площи пред и около читалището.

По важните констатации, които настоятелството отчита пред общото събрание по цялостната реализирана художествено творческа дейност е че:

1. Репертоарът на всички състави се обогати и разнообрази.

2.Увеличава се броя на младите хора ангажирани в творческите колективи.

Показателен пример в това отношение са изявите на:

* Детски танцов състав „Каргончета” които се разделиха на две групички поради увеличения брой деца – участници.

Радваме се че чрез тях се осъществява приемственост между поколенията.

От името на читалищното настоятелство изказвам благодарност към всички самодейни колективи и техните ръководители за активната им творческа дейност през 2022година.

3. Нашата културна дейност се реализира не само на сцената на читалището, а и в организираните общински и регионални мероприятия.

Група „Виолина” постоянно взема участие в културни прояви в града като последно взе участие в концерт посветен на Ямболския будител – Ради Иванов Колесов в културно- информационен център Безистена.

**ІІІ.БИБЛИОТЕЧНА ДЕЙНОСТ:**

Библиотечното обслужване е основна читалищна дейност. Ето защо ръководството на читалището отговорно се ангажира за опазване, обогатяване и на наличния книжен библиотечен фонд. Нашата библиотека предоставя пакет от услуги за гражданите като: разнообразни книжни източници по всички отдели на знанието; достъп до Интернет; електронни услуги; приветливо помещение за посетителите.

Към 31.12.2022 г. библиотечният фонд наброява 44786 тома художествена и отраслова литература за възрастни и деца. Библиотеката разполага с периодика, картографски и нотни издания, справочници и литература от всички отрасли на знанието.

За 2022 година са регистрирани 190 читатели, от които 61 са до 14 г. и 129 – над 14 г. Общо библиотеката е посетена 1600 пъти, от тях за ползване на компютрите – 580. Заетите библиотечни документи за 2022 г. са 4122 броя.

От дарения библиотеката също се попълва с нови заглавия.

Техническото оборудване на библиотеката позволява читателски запитвания и търсения да бъдат изпълнявани не само по традиционния заемен начин и в читалня, а да се търсят ресурси в интернет портали и да се работи с електронни масиви.

Библиотеката е оборудвана с 3 компютърни работни места с периферни устройства, с неограничена Интернет връзка, с копирна апаратура.

През 2022година беше направен абонамент за следните вестници: в. „Труд” и в. „Словото днес” и списанията „Прозорец” и „Пътечка”.

Библиотечните изяви с деца се разнообразят с кътове, витрини, изложби, а литературните четения със забавни викторини и игри.

През месец април за седмицата на детската книга и изкуства се проведе седмица на отворените врати и безплатна регистрация на читатели.

В своята цялостна дейност, нашата библиотека си партнира успешно с регионалната библиотека и всички сродни културни институти.

**IV. ПАРТНЬОРИ И МАТЕРИАЛНА БАЗА**

**1. ПАРТНЬОРИ**

Настоятелството на читалище „Пробуда-1909” оценява високо подкрепата на всички организации, институции, спонсори, НПО, граждани, представители на частния сектор, благодарение на които се реализира голяма част от основните дейности през годината.

• Министерство на културата

• Община Ямбол

• РЕКИЦ ЧИТАЛИЩА

• Културни институции – РИМ, РБ, НЧ и др.

• Училища

• Пенсионерски клубове

• НПО

• електронни и печатни медии

• Кабелни телевизии

**2. МАТЕРИАЛНА БАЗА**

Незадоволително е състоянието на базата ни която се нуждае от основен ремонт. Триетажната масивна постройка има пукнатини по стените, пропадания на външните стълбища, течове от покрива в зрителна зала на читалището а външната мазилка пада и застрашава минаващите граждани.

Въпреки това ръководството всяка година отделя от бюджета на читалището средства и със собствен труд от страна на щатния персонал извършва текущи ремонти.

Надяваме се за основни ремонтни дейности да получим средства основно от Община Ямбол.